Regulamentul (UE) nr. 910/2014 al Parlamentului European și al Consiliului prevede că unui document electronic nu i se refuză efectul juridic și posibilitatea de a fi acceptat ca dovadă în procedurile judiciare doar din motiv că este sub formă electronică. De asemenea, acesta stabilește condițiile pentru recunoașterea și acceptarea transfrontalieră a mijloacelor de identificare electronică și a serviciilor de încredere pe piața internă. Cu toate acestea, nu obligă statele membre să accepte documentele electronice sau informațiile conținute în acestea ca probe în alte cazuri decât în procedurile judiciare. Prin instituirea unui cadru legislativ uniform al Uniunii care impune acceptarea transfrontalieră a informațiilor electronice privind transportul de mărfuri de către autoritățile publice, prezenta propunere completează dispozițiile Regulamentului respectiv.

Regulamentul (UE) nr. 952/2013 privind Codul vamal al Uniunii și Directiva 2010/65/UE privind formalitățile de raportare aplicabile navelor conțin deja dispoziții care permit îndeplinirea formalităților de raportare prin intermediul comunicării electronice a informațiilor, inclusiv în ceea ce privește mărfurile și, respectiv, operațiunea de transport. Prezenta propunere vizează permiterea comunicării electronice pentru îndeplinirea cerințelor de informare în materie de reglementare și dincolo de punctele de intrare sau înainte de punctul de ieșire din UE, pe întreg teritoriul Uniunii. Prin urmare, din punct de vedere geografic, domeniul de aplicare al prezentei inițiative începe acolo unde se încheie cel al Regulamentului privind Codul vamal al Uniunii și/sau al Directivei privind formalitățile de raportare în domeniul maritim, RFD (sau, dimpotrivă, se încheie acolo unde începe acesta din urmă).

Cu toate acestea, în ceea ce privește operațiunile de transport vizate de cerințele de informare, aceste domenii de aplicare se suprapun: prezenta inițiativă privește atât transportul internațional pur intracomunitar (care nu intră nici sub incidența Regulamentului privind Codul vamal al Uniunii, nici sub incidența Directivei privind formalitățile de raportare în domeniul maritim), cât și transportul internațional care își are originea, destinația sau tranzitul pe teritoriul unui stat membru al UE. Prin urmare, aplicarea combinată a acestei inițiative și a acestor două acte ale UE va facilita în continuare transportul internațional de mărfuri care își are originea și destinația în afara UE, precum și traficul maritim din interiorul UE. Aceasta va permite utilizarea mijloacelor electronice de transmitere a informațiilor de reglementare privind transportul de mărfuri către autorități nu numai la punctul de intrare și ieșire din UE, ci și pe întreg teritoriul UE.

În ceea ce privește legislația Uniunii care reglementează condițiile de transport pe teritoriul Uniunii, prezenta propunere nu modifică dispozițiile existente în actele legislative relevante existente, ci urmărește mai degrabă să asigure:

·a) stabilirea unui cadru legal uniform pentru acceptarea, inclusiv cerințele specifice, a informațiilor electronice sau a documentelor care conțin aceste informații, în cazul actelor legislative care:

·fie nu oferă deloc posibilitatea de a prezenta informațiile/documentele pe cale electronică, și anume:

·Regulamentul nr. 11/1960 privind eliminarea discriminării în materie de tarife și condiții de transport;

·Directiva 92/106/CEE a Consiliului privind stabilirea de norme comune pentru anumite tipuri de transporturi combinate de mărfuri între state membre; și

·Regulamentul (CE) nr. 1072/2009 privind normele comune pentru accesul la piața transportului rutier internațional de mărfuri; fie

·includ o astfel de posibilitate, dar nu indică sau oferă indicații foarte limitate privind modul în care aceste informații ar trebui prezentate electronic și anume:

·Directiva 2008/68/CE privind transportul feroviar, rutier și pe căi navigabile interioare al mărfurilor periculoase;

·Regulamentul (CE) 2015/1998 al Comisiei de punere în aplicare a Regulamentului (CE) nr. 300/2008 privind norme comune pentru siguranța aviației;

·Regulamentul (CE) nr. 1013/2006 privind transferurile de deșeuri;

·propunerile analizate în prezent de Parlamentul European și de Consiliu pentru revizuirea Directivei 92/106/CEE [Propunerea nr. 2017/0290 (COD)] și, respectiv, a Regulamentului (CE) nr. 1072/2009 [Propunerea nr. 2017/0123 (COD)].

·b) interoperabilitatea diferitelor sisteme informatice utilizate în prezent pentru acele acte legislative care:

·prevăd deja specificații tehnice foarte detaliate: privind formatul datelor electronice și schimbul de mesaje pentru acceptarea de către autorități a anumitor informații referitoare la mărfuri și operațiunile de transport, indiferent de modul de transport în cauză și anume Regulamentul (UE) nr. 952/2013 privind Codul vamal al Uniunii și actele sale de punere în aplicare și delegate, precum și Directiva 2010/65/UE privind formalitățile de raportare în domeniul maritim;

·conțin specificații detaliate, dar specifice modului de transport și anume Regulamentul (UE) nr. 164/2010 al Comisiei privind specificațiile tehnice pentru raportarea electronică a navelor în navigația interioară menționate la articolul 5 din Directiva 2005/44/CE a Parlamentului European și a Consiliului privind serviciile de informații fluviale (RIS) armonizate și Regulamentul Comisiei nr. 1305/2014 privind specificația tehnică de interoperabilitate referitoare la aplicațiile telematice pentru transportul feroviar de mărfuri (TAF STI).

•Coerența cu alte politici ale Uniunii

Obiectivul general al inițiativei este de a permite o utilizare mai largă a tehnologiilor digitale pentru a contribui la: i) eliminarea barierelor din calea bunei funcționări a pieței unice; ii) modernizarea economiei; și iii) eficiența sporită a sectorului transporturilor. Prin stabilirea unor condiții uniforme pentru dezvoltarea și implementarea ulterioară a tehnologiilor digitale pentru schimbul electronic de informații privind transportul de mărfuri, aceasta va contribui, de asemenea, la dezvoltarea pieței unice digitale.

2.TEMEI JURIDIC, SUBSIDIARITATE ȘI PROPORȚIONALITATE